พาณิชย์ เผยผลผลิตปาล์มปีนี้เพิ่มขึ้นร้อยละ 8 เบื้องต้นเตรียมผลักดันมาตรการดูแลราคาปาล์มให้เกษตรกร หลังลดผลกระทบจากราคาตกต่ำ
นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยว่า กระทรวงพาณิชย์เตรียมออกมาตรการดูดซับผลผลิตปาล์มสดของเกษตรกรหลังจาก สำนักงานเศรษฐกิจการเกษตร (ศสก.) กระทรวงเกษตรและสหกรณ์ ประเมินผลผลิตในปีนี้จะเพิ่มขึ้นจากปีก่อนร้อยละ 8 หรือเพิ่มขึ้นจาก 15.4 ล้านตัน เป็น 16.8 ล้านตัน ซึ่งส่งผลกดดันทำให้ราคาผลปาล์มของเกษตรกรตกต่ำ ดังนั้น กระทรวงพาณิชย์จึงเตรียมที่จะออกมาตรการเพื่อช่วยเหลือ ส่วนความคืบหน้าการไฟฟ้าฝ่ายผลิตแห่งประเทศไทย (กฟผ.) รับซื้อน้ำมันปาล์มดิบส่วนเกิน จำนวน 160,000 ตัน ในราคากิโลกรัมละ 18 บาท นำไปเป็นเชื้อเพลิงในการผลิตกระแสไฟฟ้าที่โรงไฟฟ้าบางปะกง จังหวัดฉะเชิงเทรา         ล่าสุด  มีผู้ผ่านเกณฑ์คุณสมบัติได้รับการคัดเลือกให้เป็นผู้จำหน่ายน้ำมันปาล์มดิบให้แก่ กฟผ. แล้ว จำนวน 125,000 ตัน ซึ่งจะช่วยดูดซับสต็อกน้ำมันปาล์มดิบคงเหลือในระบบไม่เกิน 215,000 ตัน เป็นระดับสมดุลที่จะช่วยรักษาเสถียรภาพราคาผลปาล์มน้ำมันและน้ำมันปาล์ม        นอกนากนี้ กระทรวงฯ ยังทำงานร่วมกับกระทรวงพลังงานในการผลักดันการใช้ปาล์มน้ำมันผลิตน้ำมันไบโอดีเซลบี 20 เพิ่มขึ้น จึงมั่นใจว่าจากการบริโภคและมาตรการต่างๆ จะทำให้ผลผลิตส่วนเกินของเกษตรกรลดลงสามารถรักษาเสถียรภาพราคาผลปาล์มให้กับเกษตรกรได้